Han kom allerede i konfirmasjonsalderen i tjeneste hos sorenskriveren i Gauldalen, Mads Møller Dessen. Bachke ble snart sorenskriverens fullmektig, og bestyrte de ekstrajudisielle forretningene og løpende kontorekspedisjonene mens Dessen møtte på Stortinget i 1824. Bachke fikk en utmerket attest, og ble i 1826 beskikket til lensmann på Røros. Han ble også tidvis konstituert som bergskriver (verkets regnskapsfører og kasserer) og proviantskriver, og som politimester på Røros.